《杂兴十首 其九》
宋代·方一夔

不仙不释不居官，久狎渔樵作往还。细雨饱眠一黄犊，白云秀拔几青山。

浮生往事真成梦，举世谁人最得閒。惆怅伏波粗意气，暮年犹向五溪蛮。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。